Sanokaatte inehmoiset
Sanokaatte, inehmoiset, 
kussa kulkee oma kulta! 
Salamielin vaikenette,
ei saa pahaa peittää multa!

Kaukovuorten tuolla puolen 
elääkö hän murheess' yksin, 
meren, aron aavikoilla
ehkä uusin ystävyksin?

Muistaakohan sitä iltaa, 
jolloin leimuin lempeäni, 
unohtiko hellän liiton, 
saiko toisen, ystäväni?

Veikö kalma, saiko hauta, 
sylihinsä musta nielu? 
Kenen kyynel hälle vuoti? 
Kenen murtui silloin sielu?

Sanokaatte, inehmoiset, 
kussa kulkee oma kulta! 
Salamielin vaikenette,
ei saa pahaa peittää multa!
Lähde: Kaksi Aleksei Koljtsovin runoa, Valvoja no 4, 1911 s. 230 (48)

Runot
Aleksei Koltsov